送王兖州
作者：劉攽
朝代：宋

paragraphs: 卧閣偏州獨老夫，三年化盡白髭鬚。
故人始得班荆語，督府相觀剖竹符。
舊學翰林君子澤，雄文策府列仙儒。
蛟龍莫作池中物，老驥幾爲轅下駒。
腰底印章馳傳乘，道傍冠蓋棄關繻。
黄金上冢家相樂，文弩迎官吏疾驅。
甲子可憐同步武，光陰稍覺近桑榆。
掛車正爾思前路，畢娶由來異壯圖。
笑謔會須矜此酒，分飛何必待長塗。
側身東望艱梁甫，猶冀君家有隻鳬。